b'\n_START_ARTICLE_\nMatija Gubec (opera)\n_START_PARAGRAPH_\nMatija Gubec je narodna opera v petih dejanjih slovenskega skladatelja Rista Savina. Libreto je spisal sam ter ob pomo\xc4\x8di Frana Ro\xc5\xa1a po zgodovinskem delu Josipa Grudna Zgodovina slo\xc2\xadvenskega naroda._NEWLINE_Idejo za opero je Savin dobil \xc5\xbee v \xc4\x8dasu svojega slu\xc5\xbebovanja v Vara\xc5\xbedinu, ko je spoznaval tamkaj\xc5\xa1njo zgodovino, ljudi, kraje in obi\xc4\x8daje. Do realizacije koncepta pa je pri\xc5\xa1lo kasneje, in sicer zaradi bli\xc5\xbeajo\xc4\x8de se 350. obletnice smrti kme\xc4\x8dkega vodje. Skladatelj je opero komponiral v \xc4\x8dasu med decembrom 1922 in avgustom 1923. Vsebina opere se tesno oklepa zgodovine. Osebe, ki nastopajo, in dejanja so zgodovinska, samo lik Jo\xc5\xa1ka je izmi\xc5\xa1ljen, izmi\xc5\xa1ljen pa je tudi spor med Gubcem in Gregori\xc4\x8dem._NEWLINE_Krstna predstava je bila na odru ljubljanske Opere 30. septembra 1936 pod dirigentskim vodstvom Danila \xc5\xa0vare in re\xc5\xbeijo Osipa \xc5\xa0esta. Zadnji\xc4\x8d je bila opera v Ljubljani uprizorjena ob 400-letnici slovensko-hrva\xc5\xa1kega kme\xc4\x8dkega upora leta 1973.\n_START_SECTION_\nVsebina\n_START_PARAGRAPH_\nGodi se v \xc4\x8dasu od 1572 do 1573.\n_START_SECTION_\nPrvo dejanje\n_START_PARAGRAPH_\nSejem v Brdovcu, v daljavi se vidi Tachyjev Susedgrad._NEWLINE_Pred Jurkovi\xc4\x8devo kr\xc4\x8dmo so zbrani kmetje, med njimi so Gubec, Pasanec in Gregori\xc4\x8d; pri kozarcu vina se razburjajo nad krivicami, ki jih morajo trpeti. Vmes igrajo godci kolo. Jure Mogaji\xc4\x8d ple\xc5\xa1e s svojo nevesto, lepo Jano, kr\xc4\x8dmarjevo h\xc4\x8derko. Nenadoma se pojavi na sejmu sam Tachy, hlapci mu napravijo prostor, in se sestane z Gub\xc2\xadcem. Jana ga o\xc4\x8dara, njen \xc5\xbeenin mu je vsled tega v napoto, zato ga ho\xc4\x8de spraviti med vojake proti Turkom, \xc4\x8deprav je Jure Mogaji\xc4\x8d svoboden kmet. Ta nova Tachijeva drznost razburi kmete. Ob revolucionarni pesmi, ki jo zapoje Matija Gubec, vzplamti pri kmetih silen odpor proti plemi\xc5\xa1kim tiranom, samo boje\xc4\x8d Jurkovi\xc4\x8d se ne razvname in sku\xc5\xa1a kmete pomiriti. Ker dekleta no\xc4\x8dejo plesati s Tachyjevimi hlapci, uka\xc5\xbee Tachy razgnati mno\xc5\xbeico, ki pa se le z odporom in s pritajenim gnevom umakne. Vsi se razidejo._NEWLINE_Jure Mogaji\xc4\x8d se pozneje vrne k oknu svoje ljubice Jane, kjer si izpovesta ljubezen. Grajski hlapci pa pre\xc5\xbeijo na Mogaji\xc4\x8da in ko odhaja od svoje ljubice, ga zve\xc5\xbeejo in odvedejo v no\xc4\x8d.\n_START_SECTION_\nDrugo dejanje\n_START_PARAGRAPH_\nGrajsko dvori\xc5\xa1\xc4\x8de na Susedgradu._NEWLINE_Tachyjevi stra\xc5\xbearji pri\xc4\x8dakujejo tla\xc4\x8dane, ki morajo priti na delo, med tem pa se pomenkujejo o dekletih, predvsem pa o Jani. V skrbeh za svojega \xc5\xbeenina prehiti Jana ostale in pride prva na grajsko dvori\xc5\xa1\xc4\x8de. Ne ve pa, da je njen \xc5\xbeenin Mogaji\xc4\x8d \xc5\xbee med gra\xc2\xadni\xc4\x8darji v Kani\xc5\xbei. Nenadoma se pojavi Tachy. Pod pretvezo, da je Mo\xc2\xadgaji\xc4\x8d v gradu, zvabi Jano k sebi, za njima se vrata te\xc5\xbeko zapro. V daljavi se zasli\xc5\xa1i pesem grabljic. Prvi prihaja Jurkovi\xc4\x8d, vpra\xc5\xa1ujo\xc4\x8d po h\xc4\x8derki. Iz gradu se za\xc4\x8duje silen Janin krik na pomo\xc4\x8d. Med razjarjenimi kmeti in grajskimi stra\xc5\xbearji se vname spopad. Vmes pose\xc5\xbee Tachy, ki udari Jurkovi\xc4\x8da s koroba\xc4\x8dem po obrazu, da oslepi. Med tem pride \xc5\xa1e ve\xc4\x8d kmetov, z njimi je tudi Gubec. Jano, oskrunjeno dekle, privedejo zblaznelo iz gradu. Kmetje udrejo v grad ter ga opusto\xc5\xa1ijo in za\xc5\xbegejo. Iz gradu se vije dim in plamen, kmetje pa kli\xc4\x8dejo po ma\xc5\xa1\xc4\x8devanju in stari pravdi.\n_START_SECTION_\nTretje dejanje\n_START_PARAGRAPH_\nZapu\xc5\xa1\xc4\x8den mlin pri Zapre\xc5\xa1i\xc4\x8du. No\xc4\x8d._NEWLINE_Matija Gubec zbrane kmete ogovarja, zlasti slepega Jurkovi\xc4\x8da in blazno Jano. Na zborovanje pride tudi Mogaji\xc4\x8d, ki je pobegnil od vojakov. Janina usoda ga zru\xc5\xa1i, takoj nato pa ga dvigne strast stra\xc5\xa1ne jeze in ma\xc5\xa1\xc4\x8de\xc2\xadvanja. Gubec stoji na mlinskem kamnu in govori zbranim kmetom. Vsi prise\xc5\xbeejo boj tiranom. Andrija Pasanec imenuje Gubca za vodjo/kralja. Med boj\xc2\xadnim na\xc4\x8drtom se med Gregori\xc4\x8dem in Gubcem pojavi nasprotovanje. Gubec in nekateri njegovi prista\xc5\xa1i ne odobravajo Gregori\xc4\x8devega na\xc4\x8drta, vendar se mu ne zoperstavljajo, da ne bi kr\xc5\xa1ili in ru\xc5\xa1ili enotnosti med kmeti. Jana podeli Gubcu in ostalim zimzelen. Preden se razidejo, zalotijo vohuna Jo\xc5\xa1ka. Gubec ga obsodi na vislice, Gregori\xc4\x8d pa ga iz nasprotovanja do Gubca re\xc5\xa1i te kazni in izpusti. Izza jutranje meglice prisije sonce.\n_START_SECTION_\n\xc4\x8cetrto dejanje\n_START_PARAGRAPH_\nBoji\xc5\xa1\xc4\x8de na Stubi\xc4\x8dkem polju._NEWLINE_Ob cerkvi nad Stubi\xc4\x8dkim poljem pripo\xc2\xadvedujejo \xc5\xbeenske slepemu Jurkovi\xc4\x8du, kaj se ta \xc4\x8das dogaja na boji\xc5\xa1\xc4\x8du. Dolgo se kmetom obeta zmaga. Pri Kr\xc5\xa1kem premagani Kupini\xc4\x8d pa prinese novice o porazih kmetov tudi drugod. Prinesejo te\xc5\xbeko ranjenega Mogaji\xc4\x8da. \xc5\xbdenske nosijo mo\xc5\xbeem iz cerkve zadnje strelivo. Kraljevi prapori obkoljujejo kmete. Vohun Jo\xc5\xa1ko vodi Alapi\xc4\x8deve \xc4\x8dete k cerkvi. Slepi Jurkovi\xc4\x8d sli\xc5\xa1i prihajajo\xc4\x8de, med njimi sluti izdajalca. Mogaji\xc4\x8d umre, ob njegovem truplu poje blazna Jana, ne da bi spoznala mrtveca. Prvi do njih prispe Jo\xc5\xa1ko, ki v spopa\xc2\xaddu ubije Jurkovi\xc4\x8da, ma\xc5\xa1\xc4\x8duje se zanj z njegovo sekiro \xc5\xbeena, Janina mati. Tudi ona pade, ko napadejo \xc5\xa1e vojaki. Podban Alapi\xc4\x8d in Gubec, ki ga i\xc5\xa1\xc4\x8dejo, se sre\xc4\x8data. Da bi re\xc5\xa1il kmete, se Gubec sam preda. Zve\xc5\xbeejo ga, Pasanec ho\xc4\x8de prostovoljno deliti z njim usodo. Jana s cvetjem oblaga Mogaji\xc4\x8devo truplo.\n_START_SECTION_\nPeto dejanje\n_START_PARAGRAPH_\nMarkov trg v Zagrebu._NEWLINE_Zbrana mno\xc5\xbeica prisostvuje usmrtiti Matije Gubca. Zvonovi pojejo zadnjo pesem. Sodnik glasno bere sodbo, nato izro\xc4\x8di krvnikom Gubca in Pasanca. Obsojenca se poslo\xc2\xadvita. Ko ljudstvo kle\xc4\x8de poslu\xc5\xa1a Gubca, za odrom mu\xc4\x8dijo Pasanca. Gu\xc2\xadbec moli z ljudstvom o\xc4\x8dena\xc5\xa1, nato se preda krvnikom. V trenutku smrti preide molitev v himno svobodi. Sodnikov, krvnikov in radovedne\xc5\xbeev ni videti ve\xc4\x8d. Sredi naro\xc2\xadda sedi na prestolu mrtvi Matija Gubec. Med himno se Jana dvigne iz mno\xc5\xbeice in mu prinese v naro\xc4\x8dju cvetlice. S sklonjeno glavo stopa k mrtvecu, poklekne predenj, k nogam mu polo\xc5\xbei cvetje in se zgrudi.'